Document ID: 32012R0100

REGULAMENTUL (UE) NR. 100/2012 AL COMISIEI
din 3 februarie 2012
de modificare a Regulamentului (CE) nr. 748/2009 privind lista operatorilor de aeronave care au desfășurat o activitate de aviație menționată în anexa I la Directiva 2003/87/CE a Parlamentului European și a Consiliului la 1 ianuarie 2006 sau ulterior, specificând statul membru de administrare pentru fiecare operator de aeronave, ținând seama și de extinderea schemei UE de comercializare a certificatelor de emisie la țările SEE-AELS
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 2003/87/CE a Parlamentului European și a Consiliului din 13 octombrie 2003 de stabilire a unui sistem de comercializare a cotelor de emisie de gaze cu efect de seră în cadrul Comunității și de modificare a Directivei 96/61/CE a Consiliului (1), în special articolul 18a alineatul (3) litera (a),
întrucât:
(1)
Directiva 2008/101/CE a Parlamentului European și a Consiliului (2) a modificat Directiva 2003/87/CE cu scopul de a integra activitățile de aviație în schema de comercializare a certificatelor de emisie de gaze cu efect de seră în cadrul Uniunii Europene.
(2)
Regulamentul (CE) nr. 748/2009 al Comisiei (3) stabilește o listă de operatori de aeronave care au desfășurat o activitate de aviație în sensul anexei I la Directiva 2003/87/CE la data de 1 ianuarie 2006 sau ulterior.
(3)
Lista a fost creată cu scopul de a reduce sarcina administrativă a operatorilor de aeronave, prin furnizarea de informații pe baza cărora statele membre vor reglementa operatorii de aeronave.
(4)
Includerea în schema Uniunii de comercializare a certificatelor de emisii este condiționată de desfășurarea unei activități de aviație, conform anexei I la Directiva 2003/87/CE, însă nu este condiționată de includerea pe lista operatorilor de aeronave stabilită de Comisie pe baza articolului 18a alineatul (3) din directiva respectivă.
(5)
Directiva 2008/101/CE a fost încorporată în Acordul privind Spațiul Economic European prin Decizia nr. 6/2011 a Comitetului mixt al SEE din 1 aprilie 2011 de modificare a anexei XX (Mediu) la Acordul SEE (4).
(6)
Extinderea la țările SEE-AELS a dispozițiilor referitoare la aviație ale schemei UE de comercializare a certificatelor de emisie implică luarea în considerare, în permanență, a criteriilor de determinare a statului membru de administrare pentru fiecare operator de aeronave, stabilite la articolul 18a alineatul (1) din Directiva 2003/87/CE, ceea ce înseamnă că anumiți operatori de aeronave trebuie alocați țărilor SEE-AELS spre administrare.
(7)
La stabilirea listei actualizate a operatorilor de aeronave, Comisia a ținut cont de lista declarațiilor de flotă pusă la dispoziție de către operatori și de către societățile de prestări servicii. Cu toate acestea, anumite societăți de management sau prestatoare de servicii și anumite mărci de înmatriculare ale aeronavelor apar pe lista actualizată din cauza nefurnizării informațiilor solicitate.
(8)
Prin urmare, Regulamentul (CE) nr. 748/2009 trebuie modificat în consecință,
ADOPTĂ PREZENTUL REGULAMENT:
Articolul 1
Anexa la Regulamentul (CE) nr. 748/2009 se înlocuiește cu anexa la prezentul regulament.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 3 februarie 2012.

Labels: 8
18
15
20